钦定古今图书集成/理学汇编/经籍典/第077卷 > 易璇玑下 > 《通爻篇》第三
## 钦定古今图书集成/理学汇编/经籍典/第077卷 > 易璇玑下 > 《通爻篇》第三

卦设六位，分阴分阳。爻之所处，祸福无常，阴阳皆得
其位，谓之《既济》。刚柔皆失其所，谓之《未济》。是其势有
不可乱也。纯阳处阴，则厥德弥光。纯阴处阳，则其美
含章，是其理有不可偏也。当其《大壮》之世，不可以阳
而居阳，当其履道之际，不可以刚而处刚，是其时有
不可同也。至于一阳为主，五阴皆随，无有刚柔，内外
咸宜。在五为比，在二为师，在三则获“谦光”之吉，在四
则当《豫》顺之时。下至初复，亦“朋来”而无疑。岂非阳德
有馀，而刚柔之位皆不足以累之邪。至于一阴为主，
五刚难驯，居中得位，则高可大有，下可同人。在三失
位，而履不以谦，则见“虎尾”之咥。在四得位而力不能
畜，则不雨而徒云。下至初姤，亦若羸豕躁恣，未免蹢
躅之频，岂非阴德不足，而刚柔之位皆足以累之邪？
且以初爻为主，则《姤》之㢲入，不若《复》之《震》以动也。以
二爻为主，则“同人于宗”，不若《师》之“承天宠”也。皆称得
位，则《谦》以盈而《畜》以亏，皆称失位，则“《豫》以悦”而《履》以
危。夫以独阴独阳，皆足以为一卦之主，而独阴之卦
每不若独阳，是阴力弱而阳力强，阴德衰而阳德畅
也。故知“君子所履无不吉，小人所履无不失”，君子失
位亦足成，小人失位亦足倾。